**Saistošo noteikumu "Grozījumi Liepājas pilsētas domes 2018.gada 11.oktobra saistošajos noteikumos Nr.19 "Par braukšanas**

**maksas atvieglojumiem Liepājas pilsētas sabiedriskā**

**transporta maršrutu tīklā""**

**PASKAIDROJUMA RAKSTS**

|  |  |
| --- | --- |
| Paskaidrojuma raksta sadaļas | Norādāmā informācija |
| 1. Īss projekta satura   izklāsts | Sakarā ar izmaiņām sabiedriskā transporta braukšanas maksas tarifos un abonementa biļešu veidos nepieciešams veikt redakcionālus un precizējošus grozījumus Liepājas pilsētas domes 2018.gada 11.oktobra saistošajos noteikumos Nr.19 "Par braukšanas maksas atvieglojumiem Liepājas pilsētas sabiedriskā transporta maršrutu tīklā".  Ar grozījumiem vienlaikus precizēts, ka par bērnu saistošo noteikumu 4.3.apakšpunkta izpratnē atzīstams arī izglītojamais, kurš turpina iegūt izglītību augstākās izglītības iestādē, bet ne ilgā kā līdz 24 gadu vecumam. Tādējādi izglītojamiem no ģimenēm, kuru aprūpē ir 5 vai vairāk bērni pagarinās termiņš, kurā tie tiesīgi saņemt saistošajos noteikumos paredzēto braukšanas maksas atvieglojumu.  Saistošie noteikumi papildināti ar 4.1 punktu, kas noteic, ka braukšanas maksas atvieglojumus Liepājas pilsētas sabiedriskā transporta maršrutu tīklā 70% apmērā var saņemt 2.-12. klašu izglītojamie no daudzbērnu ģimenēm, uzrādot "3+ Ģimenes karti" un skolēna apliecību.  Saistošie noteikumi papildināti ar 5.1 un 5.2 punktu, nosakot braukšanas maksas atvieglojumus Oskara Kalpaka Liepājas 15.vidusskolas un Liepājas 8.vidusskolas izglītojamiem, kuriem sakarā ar mācību vides uzlabošanas darbiem Eiropas Reģionālā attīstības fonda finansētā projekta Darbības programmas "Izaugsme un nodarbinātība" prioritārā virziena "Izglītības, prasmes un mūžizglītība" 8.1.2.specifiskā atbalsta mērķa "Uzlabot vispārējās izglītības iestāžu mācību vidi" (turpmāk - projekts) īstenošanas laikā izglītības programmu apguve tiek organizēta citās izglītības programmu īstenošanas vietās (adresēs). Projekta īstenošanas ietvaros šajās izglītības iestādēs tiek veikti būvdarbi, kuru laikā izglītības process pārceļams un organizējams ārpus izglītības iestādēm. Šā iemesla dēļ izglītojamiem, kuru dzīvesvieta ir izglītības iestādes, kurā tiek īstenots projekts tuvumā, ir radusies nepieciešamība izmantot sabiedrisko transportu, lai nokļūtu izglītības apguves vietās, kurās attiecīgās izglītības iestādes organizē mācību programmas. Atvieglojumi piemērojami tiem izglītojamiem, kuriem līdz projekta īstenošanas uzsākšanai nebija nepieciešamība iegādāties sabiedriskā transporta braukšanas biļeti un izmantot sabiedrisko transportu nokļūšanai uz izglītības apguves vietu. Atvieglojumu mērķis ir garantēt izglītojamiem tiesības arī turpmāk nokļūt izglītības apguves vietā bez maksas, kā tas bijis iespējams šiem izglītojamiem līdz brīdim, kamēr netika uzsākta projekta īstenošana un mācības notika attiecīgajā izglītības iestādē. Lai nodrošinātu pareizu šo atvieglojumu piešķiršanu, izglītības iestādes direktors objektīvi un pamatoti izvērtē un apstiprina to izglītojamo sarakstu, kuri sakarā ar to, ka mācības projekta īstenošanas būvdarbu dēļ ir pārceltas citās adresēs, izglītības apguves vietā vairs nevar nokļūt, neizmantojot sabiedrisko transportu. Atvieglojumi piemērojami vienīgi mācību gada laikā un attiecināmi uz izglītības iestāžu izglītojamiem, kuri apmeklē izglītības programmas klātienē.  Ņemot vērā, ka turpmāk autobusam un tramvajam būs vienota abonementa biļete, saistošajos noteikumos precizēti abonementu biļešu veidi. |
| 1. Projekta nepieciešamības pamatojums | Saistošie noteikumi nepieciešami, lai veiktu redakcionālus un precizējošus grozījumus Liepājas pilsētas domes 2018.gada 11.oktobra saistošajos noteikumos Nr.19 "Par braukšanas maksas atvieglojumiem Liepājas pilsētas sabiedriskā transporta maršrutu tīklā" sakarā ar to, ka pilsētas sabiedriskā transporta tīklā tiek ieviesta vienota abonementa biļete neatkarīgi no transporta veida, kuru pasažieris izmanto. Saistošo noteikumu grozījumi nerada būtisku ietekmi uz pilsētas sociāli ekonomisko attīstību. |
| 1. Informācija par plānoto projekta ietekmi uz pašvaldības budžetu | Par "3+ Ģimenes kartes" bērnu pārvadāšanu Liepājas sabiedriskajā transportā ar 70% atvieglojumiem 2020.gadā pašvaldības budžetā pēc provizoriskiem aprēķiniem papildus būs nepieciešami 7272,00 EUR, bet 2021.gadā un turpmāk 32724,00 EUR, saglabājoties pašreizējam pasažieru skaitam.  Lai nodrošinātu noteikumu 5.1 un 5.2 punktu braukšanas maksas atvieglojumus Liepājas 8.vidusskolas un Oskara Kalpaka Liepājas 15.vidusskolas izglītojamiem, kuriem projekta īstenošanas laikā izglītības programmu apguve tiek organizēta citās izglītības programmu īstenošanas vietās, pašvaldības budžetā papildus būs nepieciešami 32550,00 EUR. |
| 1. Informācija par plānoto projekta ietekmi uz uzņēmējdarbības vidi pašvaldības teritorijā | Nav ietekmes uz uzņēmējdarbības vidi. |
| 1. Informācija par administratīvajām procedūrām | Grozot saistošos noteikumus, netiek sašaurinātas vai paplašinātas pašvaldības iestāžu esošās funkcijas. Līdz ar to izmaiņas attiecībās uz administratīvajām procedūrām nav konstatējamas. |
| 1. Informācija par konsultācijām ar privātpersonām | Nav attiecināms. |

DOMES PRIEKŠSĒDĒTĀJS  J.VILNĪTIS